Diari Oficial de la Generalitat Valenciana


Sumari del DOGV 4514, del 04-06-2003 (2003/6217)

ORDE de 21 de maig de 2003, del conseller d'Economia, Hisenda i Ocupació, per la qual s'aproven les bases per al desplegament del Pla de Formació i Informació en Prevenció de Riscos Laborals per a l'exercici 2003.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4514

Data del DOGV
:   04-06-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/6217


Data del document
:   21-05-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * formació en el lloc de treball
    * organització patronal
    * sindicat
    * suport econòmic
    * seguretat en el treball
    * concurs administratiu

ORDE de 21 de maig de 2003, del conseller d'Economia, Hisenda i Ocupació, per la qual s'aproven les bases per al desplegament del Pla de Formació i Informació en Prevenció de Riscos Laborals per a l'exercici 2003. [2003/X6217]
  
Antecedents
  
I. De la mateixa manera que la creació d'ocupació estable i de qualitat és un objectiu prioritari i compartit pel Govern Valencià i pels agents econòmics i socials de la Comunitat Valenciana, en una societat com la nostra que aspira a situar-se en un context de liderat econòmic i social entre les regions de la Unió Europea i que perseguix aconseguir les més àmplies cotes possibles de benestar, solidaritat i cohesió social, la millora de les condicions de treball i dels factors de seguretat i salut en el treball constituïx un objectiu paral·lel i d'idèntica preocupació al de la creació d'ocupació.
  
II. El Pla d'Acció contra els Riscos Laborals que va ser establit per als anys 1998 al 2000, estendrà el seu àmbit temporal d'actuació al període 2000-2006 coincidint amb el Programa Operatiu de la Comunitat Valenciana (POCV) presentat a la Comissió Europea, en el Marco de Suport Comunitari i el Pla de Desenvolupament Regional per a les Regions de l'Objectiu 1. El Pla inicial va ser elaborat pel Govern Valencià amb el concurs dels agents socials presents al si de la Comissió de Seguretat i Salut en el Treball de la Comunitat Valenciana i està sent l'instrument d'actuació més significatiu en la lluita contra la sinistralitat laboral que és sens dubte el principal problema a què s'enfronta en estos moments el món del treball i que requerix per a minorar les seues gravíssimes conseqüències, de la col·laboració i l'esforç de tots els agents implicats i del conjunt de la societat.
  
III. Perquè existisca una verdadera cultura de la prevenció és necessari el foment i l'impuls de la formació en prevenció de riscos laborals. D'igual manera que la formació professional és indispensable per a millorar les condicions d'ocupabilitat i les possibilitats de trobar un treball; en el camp de la prevenció, la formació d'empresaris i treballadors, protagonistes principals de l'activitat productiva, es revela com un element indispensable perquè el treball siga cada vegada més segur.
  
IV. L'Administració autonòmica i els agents socials van acordar al si de la Comissió de Seguretat i Salut en el Treball la posada en marxa d'un Pla de Formació de Seguretat i Salut en el Treball (1999-2001) amb l'objectiu d'impartir formació preventiva a 25.000 menuts empresaris, 15.000 delegats de prevenció i 10.000 treballadors designats; el dit acord va ser referendat i renovat en el document de mesures d'impuls de l'Acord Valencià per a l'Ocupació i la Formació (AVEF) i es conté actualment en el Pacte Valencià per al Creixement de l'Ocupació (PAVACE)
  
V. Amb la seua incardinació en el PAVACE i en el Programa Operatiu de la Comunitat Valenciana (POCV) el Pla de Formació contra els Riscos Laborals es vorà beneficiat pel cofinançament Europeu a través del Fons Social Europeu (FSE) durant el període que resta fins a l'any 2006
  
VI. Per a concloure, i com també inicialment estava previst, la seua gestió serà duta a terme, en qualitat d'entitat col·laboradora, per la Fundació de la Comunitat Valenciana per a la Prevenció de Riscos Laborals constituïda el 31 de març de 2000, el patronat de la qual està integrat per representants de la Generalitat Valenciana i de les organitzacions empresarials i sindicals més representatives i l'objectiu essencial del qual és promoure la millora de les condicions de seguretat i salut en el treball especialment en les menudes empreses, suposa un avanç en la dotació d'instruments de gestió de la concertació social.
  
VII. Són entitats beneficiàries de les ajudes instrumentades a través de l'entitat col·laboradora, les organitzacions sindicals i empresarials més representatives de la Comunitat Valenciana, així com les seues fundacions i organitzacions integrades en les seues respectives federacions i confederacions, les quals participaran activament en el desplegament del Pla en la forma i amb les condicions previstes en les bases que s'aproven per mitjà de la present resolució.
  
En virtut d'això, a fi d'establir les condicions de desplegament i execució del Pla de Formació en Prevenció de Riscos Laborals en l'actual exercici, el conseller d'Economia, Hisenda i Ocupació, fent ús de les facultats atribuïdes per li article 35 de la Llei 5/1983, de 30 de desembre, i l'article 47 del text refós de la Llei d'Hisenda Pública Valenciana,
  
ORDENE
  
Primer
  
S'aproven les bases que regiran la concessió d'ajudes per a la realització del Pla de Formació i Informació en Prevenció de Riscos Laborals de la Comunitat Valenciana per a l'exercici de 2003, per l'import màxim consignat en la línia pressupostària T 4159 del programa 315.10 dels pressupostos de la Generalitat Valenciana per a l'exercici de 2003, en quantia d'un milió vuit-cents tres mil quaranta euros (1.803.040 euros)
  
L'entitat col·laboradora de les ajudes consignades en la dita línia pressupostària és la Fundació de la Comunitat Valenciana per a la Prevenció de Riscos Laborals.
  
Les referides bases que consten en annex a la present resolució establixen les condicions a què haurà de sotmetre's l'entitat col·laboradora, així com les entitats beneficiàries.
  
Segon
  
De conformitat al que disposa l'article 47. 4,a) del vigent text refós de la Llei d'Hisenda Publica Valenciana, la Fundació de la Comunitat Valenciana per a la Prevenció dels Riscos Laborals que té la consideració d'entitat col·laboradora, actuarà en nom i per compte de la Conselleria d'Economia, Hisenda i Ocupació a tots els efectes relacionats amb la subvenció o ajuda, en el lliurament o la distribució dels fons i és, per tant, receptor immediat d'estos sense que en cap cas passen a formar part integrant del seu patrimoni.
  
Tercer
  
S'autoritza el director general de Treball i Seguretat Laboral a dictar les resolucions i instruccions que siguen necessàries per a l'execució de les bases que s'aproven per la present orde.
  
València, 21 de maig de 2003
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Bases que regiran la concessió d'ajudes per a la realització del pla de formació i informació en prevenció de riscos laborals de la comunitat valenciana per a l'exercici de 2003
  
Primera. Objecte
  
Constituïx l'objecte de les presents bases la realització d'un Pla d'informació per a empresaris i treballadors i de Formació en Prevenció de Riscos Laborals per a empresaris, treballadors designats per les empreses i delegats de prevenció, dirigit a incrementar i millorar els coneixements en matèries referides a l'aplicació de la Llei de Prevenció de Riscos Laborals.
  
Així mateix, les accions formatives sobre riscos específics podran dirigir-se a treballadors i empresaris.
  
El mencionat Pla serà gestionat per la Fundació de la Comunitat Valenciana per a la Prevenció de Riscos Laborals com a entitat col·laboradora, d'ara endavant la Fundació, i per al seu desplegament s'assignarà la realització de les actuacions que inclou a les organitzacions sindicals i empresarials més representatives de la Comunitat Valenciana així com a les confederacions i fundacions pertanyents a estes (amb les quals la Fundació subscriurà un conveni de col·laboració individualitzat per a l'execució de les accions del Pla de Formació) les quals actuaren com a entitats beneficiàries.
  
Al dit efecte es permetrà les dites entitats que al seu torn subcontracten parcialment les actuacions a elles assignades per la Fundació en un únic nivell, seguint les orientacions del Fons Social Europeu que considera restrictivament el recurs a subcontractacions de més de dos nivells.
  
Amb caràcter complementari, es podran programar cursos de nivell intermedi i superior, d'acord amb les condicions establides en el Reglament dels Servicis de Prevenció (RD 39/1997, de 17 de gener, BOE de 31 de gener) amb els límits que es mencionen en la base tercera, lletra c) i d) dirigits específicament a treballadors designats per les Empreses i/o Delegats de Prevenció.
  
Segona. Àmbit d'aplicació territorial
  
L'àmbit d'aplicació de les accions és la Comunitat Valenciana.
  
Tercera. Programació d'actuacions
  
Les entitats beneficiàries podran programar les següents accions formatives:
  
a) Accions formatives, cursos en prevenció de riscos laborals de nivell bàsic, d'acord amb els programes mínims establits en l'annex IV del Reglament dels Servicis de Prevenció (Reial Decret 39/1.997) amb un nombre mitjà de 15 alumnes per curs.
  
b) Atesa la importància de les funcions que tenen encomanades els delegats de prevenció i treballadors designats, es deduïx la necessitat d'ampliació de la seua formació en els riscos específics, com poden ser els riscos vinculats a l'activitat física, el risc mecànic, el risc químic, el risc d'incendi, el soroll, la il·luminació, l'ambient tèrmic, els riscos per desplaçament en l'empresa i els riscos derivats de l'organització del treball, etc. L'organització d'estos cursos ha d'efectuar-se preferentment amb caràcter sectorial a fi de donar mes èmfasi en aquells riscos que incidisquen amb major freqüència. Els cursos mencionats tindran una duració màxima de 30 hores i seran impartits per personal amb capacitació adequada.
  
c) Cursos en prevenció de riscos laborals de nivell intermedi, el nombre de cursos a realitzar no serà superior a quatre, amb un màxim d'alumnes no superior a trenta per curs.
  
d) Cursos en prevenció de riscos laborals de nivell superior, es podrà programar un curs de nivell superior amb un nombre màxim d'alumnes de vint-i-cinc.
  
e) Seminaris i tallers de 4 hores de duració i un nombre mitjà d'assistents de 25 persones per jornada. El seu contingut serà formatiu dirigit a empresaris i treballadors sobre la gestió de la prevenció en general, i en particular sobre mètodes de gestió i actuació preventiva davant dels canvis de normativa i riscos emergents.
  
f) Cursos de prevenció de riscos específics de fins a 30 hores de duració dirigits a empresaris i treballadors.
  
La programació que es realitze a través de les entitats previstes serà concertada per estes amb la Fundació a la qual s'haurà de presentar la relació d'accions formatives i informatives assignades i els llocs i les dates previstes de realització, sense perjudici que estes puguen ser modificades ulteriorment, estes modificacions s'hauran de comunicar en el moment en què es produïsquen.
  
Quarta. Realització d'actuacions
  
Les accions formatives s'executaran a través de la col·laboració de les organitzacions sindicals i empresarials més representatives de la Comunitat Valenciana, i si és el cas les seues confederacions i fundacions, les quals hauran de tindre capacitat per a realitzar activitats formatives específiques en prevenció de riscos laborals de nivell bàsic, intermedi o superior i sense que càpia segons la base primera mes nivells de subcontractació que els prevists en esta.
  
Els formadors hauran de disposar del certificat de nivell intermedi o superior en qualsevol especialitat per entitat autoritzada o tindre experiència professional de tres anys en la matèria impartida.
  
Als alumnes que compten, almenys, amb un 75% d'assistències i hagen superat la prova d'avaluació corresponent, se'ls lliurarà un diploma acreditatiu.
  
Els responsables de les accions formatives, a través de la Fundació, hauran de comunicar a les Direccions Territorials d'Ocupació i Treball de la província respectiva, la relació de cursos i accions informatives programades a fi que es puga procedir a la supervisió, si és el cas, per part de l'Autoritat Laboral.
  
Cinquena. Lloc de realització
  
Les accions formatives podran ser efectuades en qualsevol lloc de la Comunitat Valenciana que es considere convenient, en funció dels continguts de les activitats i dels seus destinataris.
  
Sisena. Selecció dels participants
  
Els participants seran seleccionats per les entitats beneficiàries que realitzen les accions delimitades en la base tercera.
  
Setena. Despeses elegibles. mòdul per al càlcul de les ajudes
  
L'aportació global de la Conselleria d'Economia, Hisenda i Ocupació es destinarà a despeses elegibles, segons la normativa dels Fons Estructurals continguda en el Reglament CE núm. 1685/2000 de la Comissió de 28 de juliol de 2000 (DOCE de 29 de juliol del 2000), estes són les següents:
  
· Sous i cotitzacions socials del personal docent que impartisca els continguts formatius
  
· Sous i cotitzacions socials del personal tècnic i de suport, que es destine exclusivament a funcions de coordinació, documentació, control i avaluació de les actuacions programades.
  
· Honoraris de professionals no subjectes a relació laboral, quan la seua participació s'incloga en els distints mòduls formatius i impartició de les jornades de sensibilització programades. Se n'exclouen expressament activitats d'assessorament.
  
· Despeses corresponents a les accions executades per entitats o empreses a les quals les entitats encarreguen en règim de subcontractació. Les factures hauran d'especificar els diferents conceptes unitaris relatius a l'acció subcontractada.
  
· Despeses en material didàctic i fungible, necessari per a la impartició dels cursos de formació i la realització de les jornades.
  
· Despeses generals per subministraments d'energia elèctrica, aigua, etc. sempre que s'assignen a prorrata seguint un mètode just i equitatiu degudament justificat.
  
· Despeses en publicitat i difusió de les accions programades.
  
· Lloguers i arrendaments, exclòs l'arrendament financer, de locals i equips destinats a les actuacions delimitades en la clàusula tercera.
  
· Amortització de locals i equips que tinguen una relació directa amb les actuacions subvencionades, a condició que:
  
- Les subvencions nacionals o comunitàries no hagen contribuït a la compra dels locals o l'equip.
  
- L'amortització es calcule de conformitat amb les normes pertinents de comptabilitat
  
- El cost es referisca exclusivament al període de l'actuació que es tracte.
  
· Despeses financeres: només seran subvencionables aquelles despeses i interessos meritats com a conseqüència de la formalització de préstec o pòlisses de crèdit, destinats a obtindre liquiditat anticipada i amb el màxim de la quantitat subvencionada i en tant que esta siga alliberada efectivament prenent-se com a data de meritació dels interessos mencionats la de la transferència de fons de la Generalitat Valenciana pels conceptes indicats.
  
· L'IVA suportat serà subvencionable, ja que les entitats beneficiàries manquen d'ànim de lucre i no transferixen l'impost en tercers.
  
Les quanties de les subvencions es fixaran per a les accions formatives i informatives d'acord amb un mòdul de 10 euros/alumne per hora lectiva. En el dit mòdul no es computaran les despeses del personal contractat específicament per la Fundació per a la realització de les funcions de coordinació, control i avaluació del Pla en el seu conjunt.
  
L'import del mòdul podrà incrementar-se fins a un 20 per cent quan els cursos impartits siguen de caràcter pràctic, per a això es prendrà en consideració les instal·lacions especialitzades i/o l'equip o material tècnic utilitzat.
  
Vuitena. Forma de pagament
  
L'import total de la quantia consignada en la línia de subvenció T4159000 serà transferit a l'entitat col·laboradora immediatament a la publicació de l'Orde d'aprovació de les presents bases, de conformitat amb l'article 47.4,a) del vigent text refós de la Llei d'Hisenda Publica Valenciana.
  
Les subvencions es faran efectives a les entitats beneficiàries per la Fundació de la Comunitat Valenciana per a la Prevenció de Riscos Laborals de la següent manera:
  
1. L'entitat col·laboradora lliurarà els imports corresponents a les ajudes que es concedisquen amb justificació prèvia de la despesa efectuada i de conformitat als convenis específics subscrits amb les entitats beneficiàries, es podran anticipar quantitats que no superen els límits establits en l'article 47 bis del Text Refós de la Llei d'Hisenda Publica Valenciana.
  
2. En el supòsit que l'entitat col·laboradora opte pel règim de bestretes, les entitats beneficiàries hauran de formalitzar prèviament aval bancari a favor de la Generalitat Valenciana, Conselleria d'Economia, Hisenda i Ocupació per l'import de les quantitats anticipades.
  
Novena. Justificació de la subvenció
  
Les entitats beneficiàries, a través de La Fundació, justificaran les activitats formatives i informatives subvencionades per mitjà de la presentació - en el suport informàtic que s'establisca - de memòries detallades del conjunt d'actuacions realitzades.
  
Les memòries hauran de contindre, almenys, els següents epígrafs:
  
1. Objectius i continguts de les activitats formatives i informatives.
  
2. Detall dels cursos bàsics en prevenció de riscos laborals realitzats, que indique el lloc, la localitat i la data de realització, els horaris i el nombre d'alumnes assistents.
  
3. Relació d'alumnes per curs en prevenció de riscos laborals, indicant els seus noms i cognoms, DNI i domicili
  
4. Fitxes de control d'assistència de les referides activitats amb noms i cognoms, DNI i firmes
  
5. Relacions de delegats de prevenció, treballadors designats per l'empresari i empresaris que havent cobert el 75% d'assistència al curs i superat la prova d'avaluació corresponent, se'ls lliure diploma acreditatiu, indicant el seu nom i cognoms, DNI, nom i domicili de l'empresa.
  
Així mateix, s'adjuntarà justificació de la despesa efectuada, sempre que esta tinga el concepte d'elegible en els termes previstos en la base setena, i s'hauran d'aportar els documents següents:
  
1. Nòmines i assegurances socials del personal contractat,
  
2. Factures i minutes professionals,
  
3. Certificats bancaris de liquidació d'interessos, si és el cas, amb indicació de període d'aplicació.
  
4. Documents de pagament i rebuts de salaris, per tots els conceptes de despesa elegible que s'hagen meritat,
  
5. En el cas d'amortitzacions de locals i equips i despeses generals, per mitjà d'aportació de documents comptables de valor probatori equivalent.
  
Les entitats beneficiàries, hauran d'acreditar, amb caràcter previ al lliurament dels pagaments previstos, que es troben al corrent de les seues obligacions tributàries i de seguretat social en els termes previstos en l'Orde de 30.05.96, de la Conselleria d'Economia i Hisenda, o norma que la substituïsca.
  
Així mateix, hauran de comunicar a la Conselleria d'Economia, Hisenda i Ocupació, la concessió, si és el cas, de les ajudes rebudes d'altres administracions públiques o ens públics o privats destinades als mateixos fins.
  
Per a la presentació de la documentació justificativa de les ajudes que es concedisquen s'atindrà al que disposen els convenis específics que subscriguen amb l'entitat col·laboradora.
  
Deu. Publicitat de les actuacions
  
Les actuacions que s'inclouen en les presents bases estan cofinançades pel Fons Social Europeu, i se'ls donarà la difusió i publicitat pertinents de conformitat a les normes de Publicitat que s'establixen en el Reglament (CE) núm. 1.159/2000 de la Comissió, de 30 de maig de 2000 (DOCE de 31 de maig)
  
A l'efecte, la Fundació i les entitats beneficiàries, en els impresos i comunicacions amb els destinataris últims de les actuacions ho indicaran expressament, així mateix s'efectuarà la indicada referència en tots els actes de comunicació, publicitat i difusió que es realitzen a través de mitjans de comunicació social.
  
Onze. Minoració i revocació de les ajudes
  
En el supòsit que no es realitze totalment o parcialment el Pla de Formació de Seguretat i Salut en el Treball en els termes ací establits o en els convenis formalitzats a l'efecte amb l'entitat col·laboradora, la Generalitat Valenciana podrà resoldre o minorar, respectivament, les ajudes concedides amb la instrucció prèvia del corresponent expedient contradictori.
  
Igualment podrà revocar les ajudes en cas de no aplicar-se als fins previstos en les presents bases, o falta de justificació en els terminis assenyalats.
  
Dotze. Vigència
  
Les ajudes regulades en les presents bases s'incardinen en el Pla Valencià per al Creixement de l'Ocupació (PAVACE), que establix un marc estable de col·laboració per al desplegament del Pla de Formació de Seguretat i Salut en el Treball de la Comunitat Valenciana. Així mateix es troben en l'àmbit del Programa Operatiu de la Comunitat Valenciana (POCV 2000/2006) per al període 2000 al 2006 presentat a la Comissió Europea per al seu cofinançament pel FSE.